# Operaatio Dragoon

| Operaatio Dragoon |
| --- |
| Osa länsirintamaa toisessa maailmansodassa |
|  Operaatiokartta |
| Päivämäärä | 15. elokuuta – 10. syyskuuta 1944 |
| Paikka | Etelä-Ranska |
| Lopputulos | Liittoutuneiden voitto |
| Osapuolet |
|  Yhdysvallat  Vapaa Ranska  Yhdistynyt kuningaskunta |  Saksa |
| Komentajat |
|  Jacob L. Devers  Alexander Patch  Lucian Truscott  Jean de Lattre de Tassigny |  Johannes Blaskowitz  Friedrich Wiese |
| Vahvuudet |
| 175 000–200 000 | 85 000–100 000 maihinnousualueella 300 000 koko Etelä-Ranskassa |
| Tappiot |
| 17 000 kaatunutta tai haavoittunutta | 7 000 kaatunutta 20 000 haavoittunutta 130 000 vangittua |
|

|  |  |
| --- | --- |
| Länsirintaman taistelut toisessa maailmansodassa | * Saarinmaa
* Valesota
* Alankomaiden valtaus
* Belgian valtaus
* Luxemburgin valtaus
* Taistelu Ranskasta
* Taistelu Britanniasta
* Operaatio Attila / Operaatio Anton
* Dieppe
* Normandia
* Dragoon
* Market Garden
* Hürtgen
* Aachen
* Ardennien taistelu *(Nordwind)*
 |

 |
| Infobox OKNimi-testi OK |

**Operaatio Dragoon** (”rakuuna”) oli länsiliittoutuneiden onnistunut maihinnousu Etelä-Ranskaan toisessa maailmansodassa. Operaatio tapahtui 15. elokuuta 1944 ja maihinnousupaikka oli Toulonin sekä Cannesin kaupunkien välissä. Operaation nimi juontui Draguignan-nimisestä kaupungista, joka oli lähellä maihinnousupaikkaa.

Huolimatta operaation suuruudesta, Dragoon ei ole kovinkaan tunnettu. Se on usein jäänyt Pohjois-Ranskassa samana kesänä taisteltun Normandian maihinnousun varjoon. Dragoon oli kuitenkin liittoutuneiden kannalta tärkeä operaatio, sillä se avasi Ranskaan uuden rintaman ja hellitti Normandiassa taisteleviin kohdistuvaa painetta. Operaatiossa saatiin lisäksi haltuun tärkeä Marseillen satamakaupunki, joka muodostui yhdeksi tärkeimmäksi länsiliittoutuneiden huolto- ja tarvikelähteeksi.

## Maihinnousu

Operaatio alkoi aamuyöllä 15. elokuuta maahanlaskujoukkojen pudotuksella 20 kilometriä sisämaahan päin, Le Muyn kunnan alueelle. Pudotus epäonnistui, ja laskuvarjojoukot ajautuivat kilometrien päähän laskeutumispaikastaan. Saksalaisten selusta oli kuitenkin puutteellisesti miehitetty, ja ainoat kohdatut saksalaiset kukistettiin nopeasti. Ennen maihinnousua Ranskan vastarintaliike oli auttanut liittoutuneiden toimintaa selustassa muun muassa tuhoamalla puhelinlinjoja ja kuljetusyhteyksiä.

Itse maihinnousu alkoi kello 8.00 ilmavoimien ja laivaston tykistötulella. Maihinnousujoukot kokivat rannoilla vain vähäistä vastarintaa: suuri osa saksalaisista oli joko saksalaisten miehittämiltä alueilta koottuja joukkoja tai itärintamalta irrotettuja veteraaneja, jotka antautuivat nopeasti. Liittoutuneet pääsivätkin lähes kaikilta maihinnousurannoilta etenemään nopeasti yhdistäen laskuvarjojoukkojen valtaamat alueet sillanpääasemaan.

## Liittoutuneiden eteneminen pohjoiseen

Saksalaisten koettua raskaita tappioita yhdysvaltalaisten onnistuneessa operaatio Cobrassa Normandiassa, alivoimaisilla saksalaisilla ei ollut muuta vaihtoehtoa kuin aloittaa täysi perääntyminen koko Etelä-Ranskan alueella. Yhdysvaltalaiset etenivät pohjoiseen, vapauttaen Dignen 18. elokuuta ja Lyonin 3. syyskuuta. Samaan aikaan ranskalaiset etenivät rannikkoa pitkin. Toulon ja Marseille vapautettiin molemmat saman päivän aikana, 27. elokuuta.

Vajaassa kuukaudessa liittoutuneet olivat edenneet yli 800 kilometriä. Sotavangeiksi saatuja antautuneita saksalaisia oli 100 000, noin kolmannes kaikista Etelä-Ranskan saksalaissotilaista. Liittoutuneiden tappiot olivat yhteensä noin 17 000 kaatunutta ja haavoittunutta. 10. syyskuuta ensimmäiset liittoutuneiden sotilaat tapasivat Normandiassa taistelleen Yhdysvaltain 3. armeijan.

## Lähteet

## Aiheesta muualla

* Kuvia tai muita tiedostoja aiheesta Operaatio Dragoon Wikimedia Commonsissa